Komisijos sprendimas
1985 m. liepos 10 d.
uždraudžiantis pašaruose naudoti baltyminius produktus, gautus iš Candida mielių, išaugintų n-alkanų terpėje
(85/382/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1982 m. birželio 30 d. Tarybos direktyvą 82/471/EEB dėl tam tikrų produktų, naudojamų gyvūnams šerti [1], su paskutiniais pakeitimais, padarytais Komisijos direktyva 84/443/EEB [2], ypač į jos 4 ir 6 straipsnius,
pasikonsultavusi su Gyvūnų mitybos moksliniu komitetu ir Maisto produktų moksliniu komitetu,
kadangi Direktyva 82/471/EEB valstybėms narėms yra laikinai suteikiama teisė ir toliau naudotis nacionaliniais leidimais baltyminiams produktams, gautiems iš Candida mielių, išaugintų n-alkanų terpėje, išduotais prieš gaunant pranešimą apie minėtą direktyvą; kadangi Bendrijos sprendimas dėl šių produktų turėtų būti priimtas per dvejus metus nuo pranešimo apie šią direktyvą;
kadangi, atsižvelgiant į dabartines mokslo ir technikos žinias ir į bendrą Gyvūnų mitybos mokslinio komiteto ir Maisto produktų mokslinio komiteto nuomonę, kai kurios Candida rūšies mielių atmainos yra patogeninės ir kai kuriomis sąlygomis gali sukelti didesnį jautrumą; kadangi, naudojant šias atmainas į gyvūnų maistą dedamo baltymo gamybai, gali kilti pavojus gyvūnų arba žmonių sveikatai, nes žūsta gyvybingos ląstelės;
kadangi, be to, nesant kai kurių pagrindinių mokslinių duomenų, ypač tų, kurie padeda išsiaiškinti galimus gyvūnų lipidų riebalinių rūgščių sudėties pasikeitimo padarinius, neįmanoma įvertinti pavojaus, kurį šie produktai gali sukelti vartotojui;
kadangi, remiantis dabartinėmis žiniomis, negalima padaryti išvados, jog baltyminiai produktai, gaunami iš Candida rūšies mielių, išaugintų n-alkanų terpėje, atitinka Direktyvoje 82/471/EEB keliamus reikalavimus Bendrijos leidimui gauti;
kadangi visoje Bendrijoje turėtų būti uždrausta naudoti pašaruose baltyminius produktus, gautus iš Candida rūšies mielių, išaugintų n-alkanų terpėje, iki to laiko, kol bus nustatyta, jog tokie produktai nekelia pavojaus gyvūnų arba žmonių sveikatai;
kadangi valstybės narės, leidžiančios naudoti baltyminius produktus, gautus iš Candida rūšies mielių, išaugintų n-alkanų terpėje, privalo imtis reikiamų priemonių tokiam leidimui panaikinti;
kadangi šiuo sprendimu numatytos priemonės atitinka Pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nacionaliniai leidimai, kuriais suteikiama teisė naudoti baltyminius produktus, gautus iš Candida rūšies mielių, išaugintų n-alkanų terpėje, panaikinami.
2 straipsnis
Šis sprendimas taikomas nuo 1986 m. kovo 1 d.
Valstybės narės praneša Komisijai apie visas būtinas priemones, kurių jos ėmėsi, kad šis sprendimas būtų įgyvendintas.
3 straipsnis
Šis sprendimas skirtas valstybėms narėms.
Priimta Briuselyje, 1985 m. liepos 10 d.